<classify> Mechi hiyo itakayoanza saa 2:30 usiku inatarajiwa kuwa ngumu kutokana na upinzani wa timu hizo kila zinapokutana. Kwenye ligi ya bara, Yanga iko nafasi ya pili kwenye msimamo ikiwa na pointi 32 na Mtibwa Sugar ni ya nne ikiwa na pointi 27.Katika mechi ya mzunguko wa kwanza wa ligi, Yanga ilishinda mabao 2-0 matokeo yanayozidisha ugumu wa mechi ya leo kwani Mtibwa itataka kulipa kisasi. Ni mchezo mgumu kwetu na kwao pia lakini sisi tumejiandaa kushinda michezo yote, alisema kocha wa Mtibwa, Mecky Maxime.Maxime alisema, kila mwalimu ana lengo lake katika michuano hiyo ili kusonga mbele: Sisi tumekuja kushindana ingawa kila mwalimu ana lengo lake na mimi lengo langu ni kushinda kila mchezo, tumetoka sare mchezo mmoja na tumeshinda mmoja, huu wa mwisho tunataka kushinda, alisema.Kwa upande wa kocha wa Yanga, Hans van Puljim alisema licha ya ugumu wa mchezo huo, lakini ni muhimu kwao kushinda. Alisema kuwa hawezi kuuchukulia mchezo huo kirahisi kwa sababu anaijua Mtibwa ni timu nzuri na anaiheshimu.Naiheshimu Mtibwa na ninaupa umuhimu wa hali ya juu mchezo huo kwa sababu nimekuja kwenye mashindano, alisema. Yanga na Mtibwa zote zina pointi nne katika kundi lao lakini Yanga ikiongoza kwa uwiano mzuri wa mabao. Azam iko nafasi ya tatu ikiwa na pointi mbili na Mafunzo inashika mkia ikiwa haina pointi.  <topic>: MICHEZO 